Robertus Dei gratia Cabilonensis episcopus universis Christi fidelibus presentes litteras inspecturis salutem in Domino ad noticiam vestram volumus pervenire quod cum Guido maior de Beliniaco et tota ipsius familia subiacerent excommunicationis sentencie auctoritate sedis apostolice promulgate per dominum Masticonensem et eius coniudices tam pro violatione grangie de Crespees quam pro eo quod possessionem fratrum Cisterciensis ecclesie perturbarent reclamantes in nemoribus et territorio predicte grangie usuarium licet a predictis iudicibus per diffinitionem sentencie prefato maiori et omnibus Beliniacensibus perpetuum silencium fuisset impositum tandem predictus maior et Galterius filius eius in nostra presencia tactis sacrosanctis evangeliis iuraverunt quod numquam decetero in predictis nemoribus nec in territorio de Crespees aliquid reclamabunt nec per se nec per alios prescriptorum Cisterciensium possessionem in toto illo territorio perturbabunt set si aliquid iuris meo quandoque habuissent illud penitus Cistercienses dimiserunt. Super hoc autem quod pretaxatus maior in memoratis excessibus deliquerat iuravit se mandato domini Cistercienses stare et secundum dictum ipsius satisfacere de iniuriis irrogatis.